**Konica** (コニカ, Konika) var en japansk produsent av blant annet film, fotokamera, kameratilbehør, fotobehandlingsutstyr, kopimaskiner og laserskrivere. Selskapet ble grunnlagt i 1873, det fusjonerte med Minolta i 2003, og ble Konica Minolta.

Kameraer
--------

Selskapet hadde sin historie tilbake til 1873 hvor farmasøyten Rokusaburō begynte å selge fotografisk materiale i apoteket sitt, det største apoteket i Tokyo på den tiden. I 1882 sluttet han med apoteket og begynte Konishi Honten som produserte fotografi relatert materiale. Dette var tidligere enn Eastman Kodak sitt første fotoutstyr i USA.

I 1902 begynte Konishi å produsere Cherry Portable Camera, Japans første serieproduserte kameraer. I 1921 tok hans eldste sønn over firmaet og skiftet navnet til Konishiroku Honten. De kom med et kamera i 1948 som hadde navnet Konica I, etter det fulgte flere banebrytende produkter som Konica Pearl II. De hadde flere oppfinnelser som speilreflekskamera med et objektiv, SLR-kamera (Single-Lens Reflex), og auto-eksponering.

Etter å ha produsert kameraer siden 1902 var de på 1960-, 70- og 80-tallet et kjent merke av kompakte og lette speilreflekskameraer og kompaktkameraer. I 1975 produserte de verdens første 35 mm-kamera med innebygd blits, Konica C35EF. Konica C35AF som kom i 1977 og var verdens første 35 mm kompakte autofokus kamera.

Etter å ha produsert kamera med navnet Konica i mange år byttet også selskapet navn til Konica i 1987, da sysselsatte selskapet litt under 5 000 personer. 

Også på 1990 og 2000-tallet var Konica et populært merke, deres første digitalkamera, Konica Q-M 100, kom i 1997. Et meget kompakt kamera, Konica Revio C2, kom på markedet i 2002.

Etter fusjonen med Minolta i 2003 sluttet de produksjonen av kamera i 2006, divisjonen ble kjøpt av Sony og kameraene går nå under navnet Sony Alpha.

Film
----

Allerede på 1880-tallet hadde produksjonen av foto-film startet, før det var film importert til Japan. Konishiroku Honten lanserte Sakura-merket for film og fotopapir i 1929. I tillegg til fotografisk film produserte de Sakura røntgenfilm fra 1933. Den første japanproduserte fargefilmen, Sakura Natural Color Film, kom i 1940.

Sakura-merket ble avviklet og de produserte film under navnet Konica fra 1987. På midten av 1980-tallet lanserte Konica sin SR-serie av film, deretter SR-V (1987), SR-G (1989), Super SR (1991), Super XG (1993), VX og til slutt "Centuria" i 1999. Selv om Konica var en stor produsent av 35 mm film og relaterte produkter var de aldri på størrelse med Kodak eller Fujifilm.

Ved fusjonen med Minolta i 2003 sluttet produksjonen av film.

Kopimaskiner
------------

I 1971 startet Konica også produksjon av kopimaskiner med modellen U-Bix 480.

Konica startet med leasing av kopimaskiner på 1990-tallet og den første kontrakten var på 250 kopimaskiner til Los Angeles Superior Court. 

* Konica Pearl IIKonica Pearl II
* Konica speilrefleksKonica speilrefleks
* Konica kompaktkameraKonica kompaktkamera

Referanser
----------

1. 1 2  «Konica - Producer of cameras and films from Japan». *Filmphotography.eu* **(engelsk)**. Besøkt 17. november 2023.
2. 1 2 3  «History - Corporate Information». *KONICA MINOLTA* **(engelsk)**. Besøkt 18. november 2023.
3. ↑  «Konica - Camera-wiki.org - The free camera encyclopedia». *camera-wiki.org*. Besøkt 18. november 2023.
4. ↑  «Konica film - Camera-wiki.org - The free camera encyclopedia». *camera-wiki.org*. Besøkt 18. november 2023.